b"\n_START_ARTICLE_\nJuan Carlos Navarro Feijoo\n_START_SECTION_\nBiografia\n_START_PARAGRAPH_\nNascut a Sant Feliu de Llobregat (Barcelona), el 13 de juny de 1980. Amida 192 cm i pesa 91 kg. Ha desenvolupat gaireb\xc3\xa9 tota la seva carrera esportiva al FC Barcelona, club al qual va ingressar quan era petit._NEWLINE_Va debutar com professional a la Lliga ACB, al Bar\xc3\xa7a  amb el primer equip, el 23 de novembre de 1997, amb tot just 17 anys, quan Joan Montes n'era l'entrenador. El 1999, formant part de la primera plantilla del Barcelona, es va convertir en un destacat jugador de la selecci\xc3\xb3 estatal, formant part de la \xc2\xabGeneraci\xc3\xb3 dels J\xc3\xbaniors d'Or\xc2\xbb, que va donar la gran sorpresa al Campionat del M\xc3\xb3n J\xc3\xbanior de Lisboa '99, aconseguint proclamar-se campions del m\xc3\xb3n en derrotar a la final els Estats Units. Juan Carlos Navarro, a m\xc3\xa9s, va ser designat el millor jugador del torneig._NEWLINE_A la temporada 2001-2002 va ser seleccionat en els drafts de l'NBA (a la segona ronda amb el n\xc3\xbamero 40) per Washington, per\xc3\xb2 va preferir quedar-se al Bar\xc3\xa7a. Abans de comen\xc3\xa7ar la temporada 2005-06 va renovar el seu contracte amb el FC Barcelona per 4 anys i despr\xc3\xa9s del naixement de la seva filla Luc\xc3\xada, de moment va aparcar el salt a l'NBA._NEWLINE_El dia 3 de juliol de 2007, Juan Carlos Navarro va acordar el seu salt a l'NBA amb Joan Laporta que va atorgar-li una inesperada rebaixa en la seva cl\xc3\xa0usula de rescissi\xc3\xb3, que ell mateix s'havia de pagar, de deu a tres milions d'euros, pagable a terminis. Aix\xc3\xad va poder fitxar per Memphis Grizzlies, amb el suport de Pau Gasol, un dels seus millors amics. El seu sou va passar a ser de 560.000 d\xc3\xb2lars anuals._NEWLINE_El 19 de juny de 2008, despr\xc3\xa9s d'una temporada de dif\xc3\xadcil adaptaci\xc3\xb3 als Memphis Grizzlies i els canvis a la directiva del Bar\xc3\xa7a, va arribar a un acord amb el FC Barcelona, segons el qual hi tornava a jugar durant 5 temporades, per un sou d'uns 3 milions d'euros anuals, xifra que el converteix en el jugador de b\xc3\xa0squet m\xc3\xa9s ben pagat de l'ACB i dels m\xc3\xa9s ben pagats de les lligues europees._NEWLINE_Navarro, a la temporada del seu retorn, va aconseguir portar el Bar\xc3\xa7a al t\xc3\xadtol de lliga i a la final four de l'Eurolliga. Amb Xavi Pascual a la banqueta, Navarro va fer uns grans n\xc3\xbameros, i aconsegu\xc3\xad la seva 5a lliga ACB, alhora que era nomenat MVP de la final de la lliga 2008-2009. El 2011 va esdevenir el jugador amb m\xc3\xa9s t\xc3\xadtols de Copa del Rei, amb cinc, despr\xc3\xa9s que el Regal FC Barcelona guany\xc3\xa9s el Reial Madrid a la final. Tamb\xc3\xa9 va esdevenir el m\xc3\xa0xim anotador de la hist\xc3\xb2ria de l'Eurolliga. Amb la vict\xc3\xb2ria a la Lliga ACB 2013/14 va sumar el seu vuit\xc3\xa8 campionat de la lliga i es convert\xc3\xad en el jugador que m\xc3\xa9s t\xc3\xadtols ACB t\xc3\xa9 en el seu haver, superant aix\xc3\xad Andr\xc3\xa9s Jim\xc3\xa9nez i Ferran Mart\xc3\xadnez._NEWLINE_El juliol de 2014 va ser incl\xc3\xb2s pel seleccionador estatal Juan Antonio Orenga a la llista dels dotze jugadors que disputarien amb la selecci\xc3\xb3 espanyola de b\xc3\xa0squet el Campionat del m\xc3\xb3n de 2014. L'agost de 2017 va esdevenir el jugador amb m\xc3\xa9s internacionalitats amb la selecci\xc3\xb3 espanyola, amb 240, superant el r\xc3\xa8cord anterior d'Epi."